b'\n_START_ARTICLE_\nHotel El Algarrobico\n_START_SECTION_\nAntecedents\n_START_PARAGRAPH_\nAls anys 80 del segle XX, la promotora Azata del Sol va aconseguir els permisos pertinents per procedir a la construcci\xc3\xb3 de l\'hotel, que no es va iniciar fins a l\'any 2003. Quan es van iniciar les obres, la platja del Algarrobico havia passat a formar part del parc natural del Cabo de Gata-N\xc3\xadjar i, per tant, havia passat a \xc3\xa9sser s\xc3\xb2l no urbanitzable. A m\xc3\xa9s, el projecte incomplia la legislaci\xc3\xb3 vigent en mat\xc3\xa8ria de costes, que establia que hi havia d\'haver una servitud de pas de 100 metres a partir de la l\xc3\xadnia de la costa, per b\xc3\xa9 que des de l\'ajuntament de Carboneras sempre es va mantenir que ni la finca on s\'erigia l\'hotel formava part del parc natural ni que l\'edifici estava a menys de 50 metres de la costa.\n_START_SECTION_\nPostura de l\'ajuntament i els empresaris de Carboneras\n_START_PARAGRAPH_\nDe bell antuvi, el consistori de Carboneras es va mostrar favorable a la construcci\xc3\xb3 de l\'hotel, ja que entenia aquesta inversi\xc3\xb3 com una aposta beneficiosa pel desenvolupament econ\xc3\xb2mic de la poblaci\xc3\xb3, essencialment basat en la pesca, la ind\xc3\xbastria i el turisme. Per la seva part, l\'associaci\xc3\xb3 d\'empresaris tur\xc3\xadstics de Carboneras va manifestar que la poblaci\xc3\xb3 requeria una zona d\'expansi\xc3\xb3 natural, i que l\'\xc3\xa0rea del Algarrobico era l\'\xc3\xbanica zona viable per on fer cr\xc3\xa9ixer la poblaci\xc3\xb3 en tant que aquesta estava molt constrenyida pels pol\xc3\xadgons industrials i els espais protegits pel parc natural del Cap de Gata.\n_START_SECTION_\nPol\xc3\xa8mica i paralitzaci\xc3\xb3 de l\'obra\n_START_PARAGRAPH_\nLa construcci\xc3\xb3 de l\'hotel va generar un moviment de rebuig per part de diverses entitats locals, com Salvemos Moj\xc3\xa1car o Salvemos la Tierra, que van rebre el suport d\'entitats ecologistes. Tot i que l\'any 2005 el delegat de Medi Ambient de la Junta d\'Andalusia d\'aquell moment, Juan Jos\xc3\xa9 Luque, va afirmar que l\'obra estava en terreny urbanitzable, les obres es van aturar per ordre judicial el febrer de 2006 \xe2\x80\x94quan gaireb\xc3\xa9 el 95% de l\'hotel ja estava constru\xc3\xaft i s\'estava a punt de comen\xc3\xa7ar a moblar les habitacions\xe2\x80\x94 en tant que es va considerar que el perm\xc3\xads d\'obres incomplia l\'establert per la llei de costes. Tres mesos despr\xc3\xa9s es va anunciar que la Junta d\'Andalusia exerciria el dret de retracte sobre la compra de la finca on s\'estava aixecant l\'hotel i la finca ve\xc3\xafna \xe2\x80\x94perqu\xc3\xa8 se li havia ocultat una transmissi\xc3\xb3 de propietats\xe2\x80\x94, per tal de restaurar la platja al seu estat original. No obstant aix\xc3\xb2, l\'execuci\xc3\xb3 del dret de retracte i l\'expropiaci\xc3\xb3 de les finques per part del govern va iniciar un proc\xc3\xa9s judicial que es va eternitzar i que impedia actuar sobre la construcci\xc3\xb3, que romania inacabada i abandonada, tot i que les entitats ecologistes denunciaven que els treballs de construcci\xc3\xb3 continuaven, i reclamaren la demolici\xc3\xb3 de l\'edifici tot pintant-lo de negre amb les paraules "hotel ilegal"._NEWLINE_El setembre de 2008, el jutjat contenci\xc3\xb3s administratiu d\'Almeria va declarar nul\xc2\xb7la la llic\xc3\xa8ncia municipal d\'obres que emparava la construcci\xc3\xb3 de l\'hotel, i va declarar que hi havia indicis de delicte en l\'actuaci\xc3\xb3 de les administracions. Malgrat tot, l\'immoble seguia dempeus, i el febrer de l\'any seg\xc3\xbcent va ser objecte d\'una nova acci\xc3\xb3 de Greenpeace, que en aquella ocasi\xc3\xb3 cobr\xc3\xad tot l\'hotel amb 18.000 metres quadrats de tela verda per exigir-ne la demolici\xc3\xb3. Els ecologistes, a m\xc3\xa9s, denunciaven que havien tingut acc\xc3\xa9s a un informe on es recomanava abandonar el proc\xc3\xa9s d\'expropiaci\xc3\xb3 dels terrenys de l\'hotel, i recriminaven la passivitat del govern respecte a la gesti\xc3\xb3 d\'aquest afer, paralitzat fins que no es resolguessin tots els fronts judicials oberts.\n_START_SECTION_\nEternitzaci\xc3\xb3 judicial i reivindicacions ecologistes\n_START_PARAGRAPH_\nL\'octubre de 2010, el Tribunal Superior de Just\xc3\xadcia d\'Andalusia va emetre una sent\xc3\xa8ncia interlocut\xc3\xb2ria on afirmava que no es podia autoritzar o acordar cap actuaci\xc3\xb3 urban\xc3\xadstica a la zona de la platja del Algarrobico, tot recordant que aquella \xc3\xa0rea era un espai natural protegit i no urbanitzable._NEWLINE_El dia del tercer aniversari de la proclamaci\xc3\xb3 de la primera sent\xc3\xa8ncia judicial contra la construcci\xc3\xb3 de l\'hotel, activistes de Greenpeace van decidir ocupar l\'edifici per demanar un full de ruta expl\xc3\xadcit sobre la demolici\xc3\xb3 de l\'hotel i la recuperaci\xc3\xb3 de les platges, en tant que s\'apropaven eleccions i hi havia risc que la pol\xc3\xa8mica s\'eternitz\xc3\xa9s encara m\xc3\xa9s. La reivindicaci\xc3\xb3 es va traslladar a Madrid, quan els ecologistes van fer arribar al Palau de la Moncloa una carta amb 27.000 signatures de suport a la demolici\xc3\xb3 de l\'hotel, recollides en 72 hores. De fet, la resposta del govern fou positiva, per\xc3\xb2 subjecta a la resoluci\xc3\xb3 de les causes judicials pendents, en tant que si es tirava endavant la demolici\xc3\xb3, aquesta actuaci\xc3\xb3 tamb\xc3\xa9 podria quedar aturada per ordre judicial._NEWLINE_Pocs dies despr\xc3\xa9s, el 4 d\'octubre de 2011, es f\xc3\xa9u p\xc3\xbablic que el Tribunal Suprem va decidir mantenir la suspensi\xc3\xb3 cautelar del Pla d\'Ordenaci\xc3\xb3 dels Recursos Naturals del Cap de Gata de 2008, tot desestimant un recuts de la Junta d\'Andalusia que feia refer\xc3\xa8ncia a la revisi\xc3\xb3 del grau de protecci\xc3\xb3 de la zona on s\'erigia l\'hotel. Aix\xc3\xad doncs, es mantenia el determinat pel Pla d\'Ordenaci\xc3\xb3 dels Recursos Naturals de 1994, perqu\xc3\xa8 es considerava que el nivell de protecci\xc3\xb3 que tenia la zona de El Algarrobico (nuci habitat existent o zona transformada) era una escletxa que permetia l\'\xc3\xbas efectiu de l\'hotel, amb el conseq\xc3\xbcent perjudici pel medi ambient, i que l\'inter\xc3\xa8s p\xc3\xbablic en protegir el medi f\xc3\xadsic aconsellava la suspensi\xc3\xb3 del Pla d\'Ordenaci\xc3\xb3, fins aquell moment susp\xc3\xa8s cautelarment. No obstant aix\xc3\xb2 i malgrat la pressi\xc3\xb3 dels grups contraris a la construcci\xc3\xb3 de l\'hotel, poc m\xc3\xa9s d\'un mes m\xc3\xa9s tard de la publicaci\xc3\xb3 d\'aquesta resoluci\xc3\xb3, el tribunal contenci\xc3\xb3s-administratiu va rebutjar ordenar l\'execuci\xc3\xb3 provisional de la sent\xc3\xa8ncia que declarava nul\xc2\xb7la la llic\xc3\xa8ncia d\'obres de la construcci\xc3\xb3 de l\'edifici. Des del tribunal es va argumentar que la demolici\xc3\xb3 comportaria greus pejudicis a la constructora, per b\xc3\xa9 que ja hi havia una dotzena de resolucions judicials que apuntaven que el proc\xc3\xa9s de construcci\xc3\xb3 no s\'havia ajustat a la llei i que l\'anul\xc2\xb7laci\xc3\xb3 del perm\xc3\xads d\'obres aplanaria el cam\xc3\xad de l\'eventual enderroc de l\'edifici, en tant que aquesta llic\xc3\xa8ncia era l\'\xc3\xbanic suport legal que permetia que l\'hotel continu\xc3\xa9s dempeus._NEWLINE_El gener de 2012, el Tribunal Superior de Just\xc3\xadcia d\'Andalusia va instar a la Conselleria de Medi Ambient de la Junta d\'Andalusia a declarar el paratge on es troba l\'hotel com a espai protegit no urbanitzable, petici\xc3\xb3 que es va repetir dos mesos despr\xc3\xa9s per tal d\'assegurar que mentre es resolia el cas de l\'hotel no s\'executava cap altra construcci\xc3\xb3 en aquella zona. Paral\xc2\xb7lelament, a finals del mar\xc3\xa7 del mateix any, el Tribunal Suprem va emetre una sent\xc3\xa8ncia en ferm i que no admetia recurs on determinava que l\'hotel vulnerava la llei de costes espanyola en tant que envaia parcialment la protecci\xc3\xb3 del domini p\xc3\xbablic mar\xc3\xadtim-terrestre, una franja de 100 metres des de la ribera del mar. Aquesta sent\xc3\xa8ncia determinava que l\'ajuntament de Carboneras havia d\'haver revisat el pla parcial del sector on es va construir l\'hotel per tal d\'adequar-lo a la llei de costes, i que en no fer-ho havia generat una situaci\xc3\xb3 d\'inseguretat jur\xc3\xaddica, on havia produ\xc3\xaft la falsa creen\xc3\xa7a entre la poblaci\xc3\xb3 que l\'espai protegit era de 50 metres des de la riba del mar i no 100. Aix\xc3\xad doncs, en tant que la sent\xc3\xa8ncia determinava que l\'hotel era una construcci\xc3\xb3 il\xc2\xb7legal, s\'incrementaven les possibilitats de procedir finalment al seu enderroc.\n_START_SECTION_\nProtocol de l\'enderroc\n_START_PARAGRAPH_\nEl novembre de 2011, i a l\'espera de disposar de l\'ordre judicial d\'enderroc, el Ministeri de Medi Ambient i la Junta d\'Andalusia van acordar un protocol sobre l\'enderroc de l\'hotel. Aquest contemplava que el Ministeri seria l\'encarregat de realitzar la demolici\xc3\xb3; mentre que el govern andal\xc3\xbas es faria c\xc3\xa0rrec de la gesti\xc3\xb3 dels residus i de la restauraci\xc3\xb3 de la zona. Malgrat tot, no es realitz\xc3\xa0 cap mena de moviment al respecte i el febrer de 2012, el Tribunal Superior de Just\xc3\xadcia d\'Andalusia empla\xc3\xa7ava (mitjan\xc3\xa7ant un requeriment judicial) a l\'ajuntament de Carboneras i a la Junta d\'Andalusia que es torn\xc3\xa9s a protegir la zona on s\'aixecava l\'hotel amb el mateix grau de protecci\xc3\xb3 que tenia l\'any 1994, el d\'espai protegit no urbanitzable, per tal d\'acomplir la sent\xc3\xa8ncia del Tribunal Suprem de l\'any 2008, que suspenia el Pla d\'Ordenaci\xc3\xb3 de Recursos Naturals del Parc Natural del Cabo de Gata-N\xc3\xadjar de manera provisional i parcial. L\'Ajuntament de Carboneras va rec\xc3\xb3rrer la decisi\xc3\xb3 del Tribunal Superior de Just\xc3\xadcia d\'Andalusia; mentre que el govern auton\xc3\xb2mic andal\xc3\xbas va respondre amb l\'enviament d\'un document on es recollien les propostes i protocols acordats per, quan fos legalment possible, retornar el paratge a les seves condicions originals. No obstant aix\xc3\xb2, un cop es f\xc3\xa9u p\xc3\xbablica la sent\xc3\xa8ncia del Tribunal Suprem on es determinava que l\'hotel incomplia la llei de costes, les administracions es van desentendre de les responsabilitats adquirides mitjan\xc3\xa7ant el protocol signat el novembre de 2011.\n_START_SECTION_\nHotel il\xc2\xb7legal; eternitzaci\xc3\xb3 de la demolici\xc3\xb3\n_START_PARAGRAPH_\nDespr\xc3\xa9s que el Tribunal Suprem determin\xc3\xa9s que gaireb\xc3\xa9 la meitat de la superf\xc3\xadcie constru\xc3\xafda de l\'hotel era il\xc2\xb7legal i que aquest projecte constructiu i empresarial esdevenia inviable, s\'inici\xc3\xa0 el proc\xc3\xa9s relacionat amb l\'expropiaci\xc3\xb3, l\'enderroc de l\'immoble i la recuperaci\xc3\xb3 del paratge, tr\xc3\xa0mit que fou objecte d\'una eternitzaci\xc3\xb3 similar a la del proc\xc3\xa9s judicial._NEWLINE_El Ministeri de Medi Ambient havia desistit de continuar amb el proc\xc3\xa9s d\'expropiaci\xc3\xb3 de l\'hotel l\'any 2009, arran del complex entramat judicial que embolcallava el cas. La sent\xc3\xa8ncia del Tribunal Suprem de 2012 reobria la possibilitat de reprendre les accions per expropiar l\'edifici i procedir al seu enderroc, i aix\xc3\xad ho sol\xc2\xb7licit\xc3\xa0 la conselleria andalusa de Medi Ambient, fent refer\xc3\xa8ncia al conveni signat amb el Ministeri sobre l\'enderroc de l\'hotel l\'any 2011. No obstant aix\xc3\xb2, el canvi de govern i de ministre (del PSOE al PP) que hi havia hagut a Espanya entre la signatura del conveni i la resoluci\xc3\xb3 judicial que obria la porta a executar-lo f\xc3\xa9u que el govern central del moment no estigu\xc3\xa9s completament d\'acord amb els termes del document, delegant totes les responsabilitats de gesti\xc3\xb3 de l\'enderroc a la conselleria andalusa de Medi Ambient, en tant que la Junta d\'Andalusia \xc3\xa9s qui t\xc3\xa9 compet\xc3\xa8ncia sobre la llei de Costes. Aquest gest fou rebut per les autoritats andaluses com una deslleialtat per part del govern central._NEWLINE_Aquest impasse fou aprofitat per la mancomunitat de municipis de Llevant (formada per l\'ajuntament de Carboneras i 13 municipis m\xc3\xa9s de la mateixa comarca) per aprovar una moci\xc3\xb3 on es demanava que el govern central i l\'auton\xc3\xb2mic treballessin a favor d\'un acord que possibilit\xc3\xa9s la finalitzaci\xc3\xb3 de l\'obra i la posada en marxa de l\'hotel, tot argumentant que seria un revulsiu econ\xc3\xb2mic per a la zona. Malgrat aquesta demanda, el tribunal superior de just\xc3\xadcia d\'Andalusia va ratificar l\'anul\xc2\xb7laci\xc3\xb3 del Pla d\'Ordenaci\xc3\xb3 de Recursos Naturals (PORN) de 2008 i la validesa del de 1994, que declarava la zona on s\'aixecava l\'hotel com un espai no urbanitzable, i les entitats ecologistes van demanar-ne novament l\'enderroc. El juny del mateix any, la mancomunitat de municipis del Almazora (formada per 26 municipis) va afegir-se a la moci\xc3\xb3 aprovada per la mancomunitat de municipis de Llevant, amb arguments que anaven del potencial de creaci\xc3\xb3 de llocs de treball i impacte tur\xc3\xadstic que tenia l\'hotel fins a la p\xc3\xa8rdua de credibilitat que suposaria pel territori el fer d\'emprendre un projecte d\'aquestes dimensions per despr\xc3\xa9s haver-lo de desfer. Per la seva banda, Greenpeace i n\'UNDO Arquitectos van elaborar un informe, titulat "El Algarrobico, la oportunidad bajo los escombros", on proposava un projecte de desmantellament de l\'edifici i recuperaci\xc3\xb3 de la platja pioner a Espanya, basat en la participaci\xc3\xb3 local, la formaci\xc3\xb3 i la generaci\xc3\xb3 de llocs de treball, calculats en 379 persones._NEWLINE_Paral\xc2\xb7lelament, el director general de sostenibilitat de la costa i el mar, Pablo Saavedra, va qualificar de "declaraci\xc3\xb3 d\'intencions" l\'acord signat entre el govern central i la Junta d\'Andalusia de novembre de 2011, tot argumentant que els costos no estaven ni calculats ni assignats a cap partida pressupost\xc3\xa0ria. Fou necessri esperar fins al juliol del 2012 perqu\xc3\xa8 es recuper\xc3\xa9s el consens entre ambdues administracions, que no va anar m\xc3\xa9s enll\xc3\xa0 de la signatura d\'un acord per cofinan\xc3\xa7ar un estudi que determin\xc3\xa9s els costos de demolici\xc3\xb3, tractament de residus i regeneraci\xc3\xb3 de la zona, que seria dut a terme per l\'empresa p\xc3\xbablica Tragsa i que va concloure que el pressupost de l\'operaci\xc3\xb3 seria de 7.175.000 euros. Aquell mateix estiu, la fiscalia de Medi Ambient va presentar una den\xc3\xbancia contra l\'alcalde de Carboneras i els sis membres del seu govern per haver intentat legalitzar la construcci\xc3\xb3 del complex, tot incorrent en un presumpte delicte de prevaricaci\xc3\xb3 per mantenir la classificaci\xc3\xb3 dels terrenys on s\'erigia El Algarrobico com a zona urbanitzable al pla general d\'ordenaci\xc3\xb3 urbana del municipi tot i que el Tribunal Superior de Just\xc3\xadcia d\'Andalusia i el Tribunal Suprem havien dictat el contrari. A m\xc3\xa9s, tamb\xc3\xa9 se li va imputar un pressumpte delicte de desobedi\xc3\xa8ncia per no respectar la servitud de protecci\xc3\xb3 de 100 metres des de la l\xc3\xadnia de la costa establerta pel Tribunal Suprem i mantenir-la als 20 metres. Un cop als jutjats, els edils van argumentar que durant l\'\xc3\xa8poca que es realitzaren les accions de que se\'ls acusava (2009) no hi havia cap sent\xc3\xa8ncia ferma que els obligu\xc3\xa9s a canviar la qualificaci\xc3\xb3 dels terrenys on s\'aixecava l\'hotel, sin\xc3\xb3 que aquestes daten de 2011, quan cap dels regidors estaven a l\'ajuntament o exercint c\xc3\xa0rrecs de responsabilitat._NEWLINE_El setembre del mateix 2012, el Tribunal Suprem va desestimar dos recursos de l\'empresa promotora de l\'hotel contra la sent\xc3\xa8ncia de l\'Audi\xc3\xa8ncia Nacional que va determinar que l\'edifici violava la Llei de Costes, i contra l\'ordre del Ministeri de Medi Ambient que va aprovar l\'establiment dels l\xc3\xadmits dels b\xc3\xa9ns de domini p\xc3\xbablic mar\xc3\xadtim-terrestre del tram de costa de 5791 metres de longitud compr\xc3\xa8s entre un dels extrems de la platja del Lac\xc3\xb3n fins al l\xc3\xadmit del terme municipal de Moj\xc3\xa1car. Poc temps despr\xc3\xa9s, el Tribunal Suprem va dictaminar que l\'empresa promotora de l\'hotel no tenia dret a rebre una indemnitzaci\xc3\xb3 en cas d\'enderroc de l\'edifici, en tant que el projecte s\'havia d\'haver adaptat a la Llei de Costes i respectar la servitud de domini p\xc3\xbablic de 100 metres._NEWLINE_Si b\xc3\xa9 semblava que el recorregut judicial estava prop del seu final, l\'hivern de 2012 les discussions sobre qui havia de costejar les despeses de la demolici\xc3\xb3 de l\'hotel van prendre protagonisme. Des del Parlament andal\xc3\xbas es va aprovar una moci\xc3\xb3 on s\'instava a la Junta d\'Andalusia que es dirig\xc3\xads al Govern central perqu\xc3\xa8 es propici\xc3\xa9s un acord entre administracions que permet\xc3\xa9s enderrocar l\'hotel i recuperar la zona afectada el m\xc3\xa9s aviat possible. L\'acord entre administracions (que establia que el Govern central assumiria les despeses d\'enderroc i la Junta d\'Andalusia s\'encarregaria de la regeneraci\xc3\xb3 de la zona) va tornar a posar-se en dubte, i tornaren a sorgir veus del Partit Popular que proposaven que fos el govern andal\xc3\xbas qui es responsabilitz\xc3\xa9s de totes les despeses. La pol\xc3\xa8mica va tornar a entrar en un comp\xc3\xa0s d\'espera fins a principis de 2014.\n_START_SECTION_\n2014-2016: nous girs judicials\n_START_PARAGRAPH_\nEl gener de 2014, el Tribunal Superior de Just\xc3\xadcia d\'Andalusia (TSJA) va rebutjar els recursos de l\'empresa promotora de l\'hotel i va dictaminar que els terrenys on s\'aixecava l\'edifici eren propietat de la Junta d\'Andalusia, que llavors havia de pagar 2\'3 milions d\'euros a l\'empresa promotora i formalitzar el canvi de propietat als registres corresponents, El procediment, per\xc3\xb2, es va aturar a l\'espera d\'una sent\xc3\xa8ncia del Tribunal Suprem que clarifiqu\xc3\xa9s si els terrenys eren urbanitzables  o no, una sent\xc3\xa8ncia que no es f\xc3\xa9u p\xc3\xbablica fins l\'abril del mateix any. Poc temps despr\xc3\xa9s, el mateix tribunal va rebre la sol\xc2\xb7licitud dels advocats de l\'estat i de la Junta d\'Andalusia on se li demanava la revisi\xc3\xb3 d\'ofici de la llic\xc3\xa8ncia d\'obres concedida per l\'ajuntament de Carboneras a l\'empresa promotora de l\'hotel, tot al\xc2\xb7legant-ne la seva nul\xc2\xb7litat._NEWLINE_Tanmateix,el mar\xc3\xa7 de 2014, la secci\xc3\xb3 tercera de la Sala del Contenci\xc3\xb3s Administratiu del TSJA, entrant en contradiccions amb el mateix TSJA i el Tribunal Suprem, va declarar que l\'edifici estava constru\xc3\xaft en terrenys categoritzats com a "urbans i urbanitzables". Aquesta sent\xc3\xa8ncia caus\xc3\xa0 indignaci\xc3\xb3 entre els col\xc2\xb7lectius contraris a la construcci\xc3\xb3 de l\'hotel, car consideraven que es tornava a obrir la porta a la legalitzaci\xc3\xb3 de l\'edifici i la seva construcci\xc3\xb3. Ecologistas en Acci\xc3\xb3n van presentar un recurs davant del Tribunal Suprem i el col\xc2\xb7lectiu "Salvemos Moj\xc3\xa1car" va presentar una querella contra els ponents de la sent\xc3\xa8ncia del TSJA i un incident de recusaci\xc3\xb3 contra els magistrats que havien de dictar sent\xc3\xa8ncia sobre el perm\xc3\xads d\'obres de l\'hotel, tot al\xc2\xb7legant una pressumpta prevaricaci\xc3\xb3 en tant que durant anys el cas havia estat a mans de la secci\xc3\xb3 primera de la Sala del Contenci\xc3\xb3s Administratiu i que aquest canvi de secci\xc3\xb3 permetia dictar una sent\xc3\xa8ncia contradict\xc3\xb2ria sense violar el principi d\'igualtat. L\'incident de recusaci\xc3\xb3 fou desestimat i arxivat pel Tribunal Suprem, i tampoc fou contemplat en el recurs d\'empara presentat am Tribunal Constitucional.'